Lukas Spalvis var mandag tilbage på fodboldbanen for første gang, siden han i august ødelagde korsbåndet. Den litauiske angriber, der scorede mange mål for AaB i foråret i sidste sæson, fik det sidste kvarter, da nordjyderne tabte 0-1 til Randers FC i en reserveholdskamp. - Det var en helt fantastisk følelse. Det er dét, man har kæmpet for i over et halvt år, så da det endelig skete, var jeg rigtig glad, for det var virkelig noget, jeg har set frem til, siger Lukas Spalvis til bold.dk. - Jeg er nok kun på 80 procent, og jeg skal have bygget en masse muskelmasse på mit ben igen. - Samtidig mangler der selvfølgelig meget på konditionen, men det vigtigste er, at det går den rigtige vej, og det var en super god følelse i dag, siger Spalvis til bold.dk. Lukas Spalvis håber, at han snarest muligt kan blive aktuel til AaB's førstehold i Alka Superligaen. 20-årige Lukas Spalvis har spillet 29 kampe og scoret 11 mål for AaB. I sidste sæson var han med til at vinde både det danske mesterskab og pokalturneringen.

Referat:
Lukas Spalvis fik mandag comeback efter en pause på syv måneder, da han mandag var med for AaB's reserver.